การรถไฟจัดรับฟังความเห็น 4 จังหวัด รถไฟความเร็วสูงโคราช-หนองคาย
การรถไฟแห่งประเทศไทยแจ้งว่า เมื่อวันที่ 13 ก.ค. ที่โรงแรมสีมาธานี จังหวัดนครราชสีมา นายวิเชียร จันทรโณทัย ผวจ.นครราชสีมา เป็นประธาน เปิดการประชุมฟังความคิดเห็นของประชาชน ครั้งที่ 1 โครงการความร่วมมือระหว่างไทยและสาธารณรัฐประชาชนจีน ในการพัฒนาระบบรถไฟความเร็วสูงเพื่อเชื่อมโยงภูมิภาค ช่วงกรุงเทพมหานคร-หนองคาย (ระยะที่ 2 ช่วงนครราชสีมา-หนองคาย)การรถไฟแห่งประเทศไทย (รฟท.) อยู่ระหว่าง ดำเนินโครงการศึกษาและออกแบบรายละเอียดงานโยธารถไฟความเร็วสูง ระยะที่ 2 ช่วงนครราชสีมา-หนองคาย มีเส้นทางครอบคลุม 4 จังหวัดคือ จ.นครราชสีมา จ.ขอนแก่น จ.อุดรธานี และ จ.หนองคาย มีระยะทาง 356 กม. มี 5 สถานี ได้แก่ สถานีบัวใหญ่ สถานีบ้านไผ่ สถานีขอนแก่น สถานีอุดรธานี สถานีหนองคาย และมีสถานีขนถ่ายสินค้า 1 แห่ง บริเวณสถานีรถไฟนาทา จ.หนองคาย มีศูนย์ซ่อมบำรุงที่เชียงรากน้อย จ.พระนครศรีอยุธยา และศูนย์ซ่อมบำรุงเบาที่นาทา จ.หนองคาย โดยออกแบบขนาดรางเป็น 1.435 ม. มีจุดตัดทางรถไฟ 241 แห่ง ระยะเวลาการเดินทางจากกรุงเทพมหานครถึงหนองคาย 3 ชั่วโมง 15 นาที ทั้งนี้ รฟท.ได้ให้ความสำคัญกับกระบวนการการมีส่วนร่วมโดยได้จัดการประชุมรับฟังความคิดเห็นในทุกจังหวัดตามแนวเส้นทางโครงการ โดยวันที่ 14 ก.ค.63 จะจัดการประชุมที่ จ.ขอนแก่น วันที่ 15 ก.ค.63 จะจัดการประชุมที่ จ.อุดรธานี และวันที่ 16 ก.ค.63 จะจัดการประชุมที่ จ.หนองคาย.
นายวิเชียร จันทรโณทัย ผวจ.นครราชสีมา เปิดการประชุมฟังความคิดเห็นของประชาชน ครั้งที่ 1 โครงการความร่วมมือระหว่างไทยและสาธารณรัฐประชาชนจีน ในการพัฒนาระบบรถไฟความเร็วสูงเพื่อเชื่อมโยงภูมิภาค
การรถไฟแห่งประเทศไทย,รฟท.,รถไฟความเร็วสูง,รถไฟความเร็วสูง โคราช หนองคาย,รถไฟความเร็วสูง กรุงเทพ หนองคาย,ข่าววันนี้,รถไฟความเร็วสูงไทย,ข่าวทั่วไป